ORDE do 12 de abril de 2006 pola que se inicia o procedemento de revisión de oficio da do 17 de xuño de 2005, de aprobación definitiva da modificación das normas subsidiarias de planeamento urbanístico de Cervo (Lugo), no núcleo de San Cibrao.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 18/05/2006

I. Antecedentes.
1. As vixentes normas subsidiarias de planeamento municipal de Cervo foron aprobadas definitivamente pola Comisión Provincial de Urbanismo de Lugo, con data do 12 de xullo de 1978, ao abeiro do texto refundido da Lei sobre réxime do solo e ordenación urbana do 9 de abril de 1976.
No dito planeamento urbanístico preveuse, entre outros equipamentos públicos, o colexio de educación infantil e primaria Mestre Rivera Casás, de San Cibrao, en terreos que se clasificaron como solo urbano e se cualificaron como dotacional.
2. A Orde do 17 de xuño de 2005, do conselleiro de Política Territorial, Obras Públicas e Vivenda, outorga a aprobación definitiva á modificación das normas subsidiarias de planeamento urbanístico de Cervo (Lugo), no núcleo de San Cibrao, que fora aprobada provisionalmente polo concello o 31 de maio de 2005. A dita orde foi publicada no Diario Oficial de Galicia nº 130, do 7 de xullo de 2005.
A modificación aprobada ten por obxecto:
a) A creación dunha área de esparexemento, espazo libre de carácter público, que complemente o paseo marítimo de San Cibrao, nunha superficie de aproximadamente 7.300 m, clasificada como solo urbano e que afecta a un espazo cualificado como dotacional, ocupado na actualidade polo colexio público Mestre Rivera Casás, que ocupa preto dos 800 m en planta máis un pavillón polideportivo pechado e cuberto duns 1.000 m.
b) A supresión dunha vía, a chamada rúa de Beiramar, de bordo de solo urbano, en contacto coa ría e a praia de Torno, e a introdución dunha nova vía de dez metros de amplitude que linda cun rueiro situado ao norte do ámbito desta modificación.
c) A clasificación como solo urbano dotacional da totalidade da parcela ocupada polo Centro de Educación Infantil e Primaria de Galdín, uns 8.000 m que nas actuais normas aparece parte como solo urbano regulado pola ordenanza residencial mixta, uns 2.100 m, e parte como solo urbanizable, preto de 5.900 m.
Na aprobación definitiva introducíronse as seguintes precisións:
a) Cómpre que a área cualificada como dotacional no Centro de Educación Infantil e Primaria de Galdín
teña a consideración de equipamento de sistema xeral, manténdose as características da ordenanza dotacional proposta.
b) Debe completarse o proxecto de modificación, xa que non está calculado neste, o estándar de equipamentos comunitarios de titularidade pública, de tal xeito que se xustifique que se mantén por enriba dos 5 m de solo por cada 100 m edificables de uso residencial no municipio, de acordo co previsto no artigo 47.1º b) da Lei 9/2002, do 30 de decembro, de ordenación urbanística e protección do medio rural de Galicia.
Non consta que se cumprisen as ditas condicións especificadas na orde de aprobación definitiva.
3. Como consecuencia da modificación aprobada, alterouse o uso urbanístico dos terreos actualmente ocupados polo colexio público Mestre Rivera Casás, que conta con dúas unidades de educación infantil e seis unidades de educación primaria actualmente en funcionamento, e pasaron a ser cualificados como espazo libre público de modo que as instalacións do colexio quedaron en situación legal de fóra de ordenación por total incompatibilidade co novo planeamento e abocadas á súa desaparición.
Sen embargo, na tramitación da modificación das normas subsidiarias de planeamento non consta que se consultase a Administración competente en materia educativa.
Foi despois de aprobada definitivamente a modificación do planeamento cando o Concello de Cervo, con data do 24 de xuño de 2005, solicita ante a Consellería de Educación e Ordenación Universitaria a desafectación do CEIP Mestre Rivera Casás.
No expediente tramitado pola autoridade educativa recaeu inicialmente a Resolución do 13 de xullo de 2005, do director xeral de Centros e Ordenación Educativa, autorizando a desafectación solicitada polo concello. Contra esta resolución, Ramón Bellas Ramudo e outros, en nome e representación da ANPA do CEIP Mestre Rivera Casás, interpuxeron recurso de alzada no cal recaeu resolución da conselleira de Educación e Ordenación Universitaria da Xunta de Galicia, do 12 de xaneiro de 2006 que, estimando o recurso, anula a resolución impugnada e, en consecuencia, denega a autorización para proceder á desafectación do CEIP Mestre Rivera Casás de Cervo.
II. Fundamentos xurídicos.
1. A Lei 9/2002, do 30 de decembro, de ordenación urbanística e protección do medio rural de Galicia, modificada pola Lei 15/2004, do 29 de decembro, no seu artigo 47.5º, establece que o planeamento xeral cualificará como solo dotacional os terreos que fosen destinados efectivamente a usos docentes ou sanitarios públicos, elementos funcionais das infraestruturas de transportes e instalacións adscritas á defensa nacional. Malia o anterior, mediante
convenio entre a administración titular do ben, a consellería competente en materia de urbanismo e ordenación do territorio e o concello, poderán ser destinados a outros usos distintos e atribuírselles aos propietarios o 100% do aproveitamento tipo, de conformidade co establecido nesta lei, coa finalidade de facilitar o financiamento de infraestruturas públicas.
Resultando incuestionable que os terreos ocupados polo CEIP Mestre Rivera Casás estaban destinados efectivamente a usos docentes, con dúas unidades de educación infantil e seis unidades de educación primaria actualmente en funcionamento, que os terreos se clasificaron como solo urbano con destino a zona dotacional, segundo as normas subsidiarias de planeamento municipal de Cervo de 1978, e que a Administración educativa denegou a autorización para a súa desafectación, o planeamento urbanístico vén obrigado a manter a cualificación urbanística dotacional acorde coa súa función de colexio público de ensino infantil e primario, por imperativo do artigo 47.5º da Lei 9/2002, de ordenación urbanística e protección do medio rural de Galicia.
2. De igual modo, a Lei orgánica 1/1990, de ordenación xeral do sistema educativo, na súa disposición adicional décimo sétima, establece que os edificios destinados a centros de educación infantil de segundo ciclo, primaria e especial non poderán destinarse a outros servizos ou finalidades sen autorización previa da Administración educativa. E a Lei orgánica 8/1985, reguladora do dereito á educación, no seu artigo 17, dispón que a creación e supresión de centros públicos a efectuará o Goberno ou o Consello de Goberno da comunidade autónoma correspondente, no ámbito das súas respectivas competencias.
Na tramitación da modificación das normas subsidiarias de planeamento municipal non foi oída a Administración educativa e, só despois de aprobada, o Concello de Cervo solicitou a desafectación do colexio público Mestre Rivera Casás que finalmente foi denegada por resolución da conselleira de Educación e Ordenación Universitaria, do 12 de xaneiro de 2006.
3. A Lei 30/1992, do 26 de novembro, de réxime xurídico das administracións públicas e do procedemento administrativo común, no seu artigo 62.2º, establece que serán nulas de pleno dereito as disposicións administrativas que vulneren a Constitución, as leis ou outras disposicións administrativas de rango superior.
Asemade, no artigo 102.2º da citada Lei 30/1992, disponse que en calquera momento, as administracións públicas de oficio e previo ditame favorable do Consello de Estado ou órgano consultivo equivalente da comunidade autónoma, poderá declarar a nulidade das disposicións administrativas nos supostos previstos no artigo 62.2º.
A Orde do 17 de xuño de 2005 pola que se outorga a aprobación definitiva á modificación das normas subsidiarias de planeamento urbanístico de Cervo (Lugo), no núcleo de San Cibrao, no que atinxe á recualificación da zona dotacional ocupada polo colexio público Mestre Rivera Casás, vulnera o disposto no artigo 47.5º, da Lei 9/2002, de ordenación urbanística e protección do medio rural de Galicia, modificada pola Lei 15/2004, do 29 de decembro, así como o disposto na disposición adicional décimo sétima da Lei orgánica 1/1990, de ordenación xeral do sistema educativo, e no artigo 17 da Lei orgánica 8/1985, reguladora do dereito á educación.
Así mesmo, na tramitación da modificación das normas subsidiarias de planeamento non consta o convenio coa autoridade competente en materia de educación, que nin sequera foi oída sobre a recualificación e desafectación dos terreos ocupados polo colexio público, o que implica a omisión dun trámite esencial do procedemento legalmente establecido e como consecuencia a nulidade de pleno dereito da aprobación definitiva da modificación do plan, segundo o disposto no artigo 62.1º e) da Lei 30/1992, de réxime xurídico das administracións públicas e do procedemento administrativo común.
4. A execución do planeamento urbanístico aprobado pola Orde do 17 de xuño de 2005, implicaría a desaparición do colexio público Mestre Rivera Casás causando evidentes danos e perdas para os intereses públicos, para a prestación do servizo en condicións adecuadas ás necesidades educativas da poboación, que afectarían de modo directo o exercicio efectivo do dereito á educación, constitucionalmente garantido. Polas estas razóns, considerando que a execución do planeamento aprobado pola Orde do 17 de xuño de 2005 causaría prexuízos de imposible ou moi difícil reparación, e de conformidade co disposto no artigo 104 da Lei 30/1992, de réxime xurídico das administracións públicas e do procedemento administrativo común, procede a suspensión dos efectos da citada orde.
5. A competencia para a revisión de oficio corresponde, segundo o disposto no artigo 3.1º b) da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, aos conselleiros respecto dos seus propios actos e dos ditados por órganos deles dependentes; neste caso, a competencia correspóndelle á conselleira de Política Territorial, Obras Públicas e Transportes.
En consecuencia, vista a proposta da Dirección Xeral de Urbanismo, e de conformidade co disposto no artigo 102 da Lei 30/1992, de réxime xurídico das administracións públicas e do procedemento administrativo común,
RESOLVO:
Primeiro.-Iniciar o procedemento de revisión de oficio da Orde do 17 de xuño de 2005, do conselleiro
de Política Territorial, Obras Públicas e Vivenda, de aprobación definitiva da modificación puntual das normas subsidiarias de planeamento municipal de Cervo (Lugo), no núcleo de San Cibrao, co obxecto de declarar, se procede, a súa nulidade de pleno dereito.
Segundo.-Suspender, de conformidade co disposto no artigo 104 da Lei 30/1992, de réxime xurídico das administracións públicas e do procedemento administrativo común, os efectos da dita Orde do 17 de xuño de 2005, no que atinxe exclusivamente ao ámbito cualificado como dotacional nos planos de ordenación das normas subsidiarias de planeamento municipal de Cervo, aprobadas definitivamente con data 12 de xullo de 1978.
Terceiro.-Publicar a presente orde no Diario Oficial de Galicia.
Santiago de Compostela, 12 de abril de 2006.
María José Caride Estévez
Conselleira de Política Territorial, Obras Públicas
e Transportes